ДЕЛЕГИРАН РЕГЛАМЕНТ (ЕС) 2020/2012 НА КОМИСИЯТА

от 5 август 2020 година

за изменение на Делегиран регламент (ЕС) 2018/161 за установяване на минимално изключение от задължението за разтоварване при риболова на някои дребни пелагични видове в Средиземно море, що се отнася до периода на неговото прилагане

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 7 от него,

като има предвид, че:

(1) Целта, заложена в Регламент (ЕС) № 1380/2013, е постепенно да се премахне изхвърлянето на улов в рибарството в целия ЕС, като се въведе задължение за разтоварване по отношение на видовете, обхванати от ограничения на улова. В Средиземно море регламентът се прилага и по отношение на видовете, спрямо които се прилагат минимални референтни размери за опазване съгласно приложение IX към Регламент (ЕС) 2019/1241 на Европейския парламент и на Съвета (2).

(2) В съответствие с член 15, параграф 1, буква а) от Регламент (ЕС) № 1380/2013 задължението за разтоварване при риболова на дребни пелагични видове се прилага от 1 януари 2015 г.

(3) С цел да се избегнат прекомерните разходи за обработка на нежелания улов, с Делегиран регламент (ЕС) 2018/161 на Комисията (3) беше позволено изхвърлянето на малък дял от улова на видовете, спрямо които се прилагат минимални референтни размери за опазване. В него е предвидено комбинирано минимално изключение, което се прилага по отношение на риболова на дребни пелагични видове с пелагични тралове и/или мрежи гъргър (риболов на хамсия, средиземноморска сардина, скумрия и сафрид) в следните географски подзони на Генералната комисия по рибарство за Средиземно море (GFCM): 1, 2, 5, 6, 7, 8, 9, 10, 11.1, 11.2 и 12 (западната част на Средиземно море); 17 и 18 (Адриатическо море); 15, 16, 19, 20, 22, 23 и 25 (югоизточната част на Средиземно море).

(4) Делегиран регламент (ЕС) 2018/161 следва да се прилага до 31 декември 2020 г.

(5) През май 2020 г. Pescamed (групата на високо равнище на държавите членки от западната част на Средиземно море — Испания, Франция и Италия), Adriatica (групата на високо равнище на държавите членки от района на Адриатическо море — Хърватия, Италия и Словения) и Sudestmed (групата на високо равнище на държавите членки от югоизточната част на Средиземно море — Гърция, Италия, Кипър и Малта), които имат пряк управленски интерес към риболова на дребни пелагични видове в Средиземно море, представиха научни доказателства, за да поискат да се удължи срокът на действие на минималното изключение, определено в Делегиран регламент (ЕС) 2018/161.

(6) През май 2020 г. експертна работна група на Научния, технически и икономически комитет по рибарство (НТИКР) се запозна с представените научни доказателства и прецени, че за удължаване на минималното изключение са необходими допълнителни доказателства, по-специално по отношение на равнището на докладваните изхвърляния при съответните видове риболов.

(7) През юни 2020 г. трите групи на високо равнище на държавите членки представиха допълнителни доказателства в отговор на констатациите на експертната работна група на НТИКР. В светлината на представените допълнителни доказателства НТИКР (4) стигна до заключението, че научните критерии, обосноваващи удължаването на предоставеното с Делегиран регламент (ЕС) 2018/161 минимално изключение, са изпълнени.

(8) Минималното изключение, предвидено в Делегиран регламент (ЕС) 2018/161, се прилага за няколко вида, които се ловят от малки риболовни кораби по едно и също време и в много различни количества и се разтоварват на много различни места за разтоварване, разпръснати географски по крайбрежието, което затруднява подхода по отделни видове. За тези видове важат минималните размери за опазване, посочени в приложение IX към Регламент (ЕС) 2019/1241.

(9) Информацията, представена във връзка с прекомерните разходи за обработка на нежелания улов и във връзка с равнищата на нежелания улов, се е подобрила. Въпреки това НТИКР отбелязва, че все още е необходимо да се подобри събирането на данни за изхвърлянията. С оглед на гореизложеното и с цел да се избегнат прекомерните разходи за обработка на нежелания улов и прекъсването на дейностите в съответните видове риболов и на свързаните с тях икономически дейности, Комисията смята за уместно срокът на прилагане на минималното изключение, определено в Делегиран регламент (ЕС) 2018/161, да се удължи.

(10) Поради това Делегиран регламент (ЕС) 2018/161 следва да бъде съответно изменен.

(11) Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон на корабите на Съюза и върху свързаните с него икономически дейности. В интерес на правната сигурност и тъй като срокът на действие на Делегиран регламент (ЕС) 2018/161 изтича на 31 декември 2020 г., настоящият регламент следва да се прилага от 1 януари 2021 г.,

ПРИЕ НАСТОЯЩИЯ РЕГЛАМЕНТ:

Член 1 В член 4 от Делегиран регламент (ЕС) 2018/161 втората алинея се заменя със следното: „Той се прилага до 31 декември 2023 г.“

Член 2 Настоящият регламент влиза в сила в деня след деня на публикуването му в Официален вестник на Европейския съюз. Той се прилага от 1 януари 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 5 август 2020 година. За Комисията Председател Ursula VON DER LEYEN

(1) ОВ L 354, 28.12.2013 г., стр. 22.

(2) Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (ОВ L 198, 25.7.2019 г., стр. 105).

(3) Делегиран регламент (ЕС) 2018/161 на Комисията от 23 октомври 2017 г. за установяване на минимално изключение от задължението за разтоварване при риболова на някои дребни пелагични видове в Средиземно море (ОВ L 30, 2.2.2018 г., стр. 1).

(4) Scientific, Technical and Economic Committee for Fisheries (STECF). Evaluation of Joint Recommendations on the Landing Obligation and on the Technical Measures Regulation (STECF-20-04) (Научен, технически и икономически комитет по рибарство (НТИКР). Оценка на съвместните препоръки относно задължението за разтоварване и относно Регламента за техническите мерки (STECF-20-04). Служба за публикации на Европейския съюз, Люксембург, 2020 г., https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6